Papersnake/gushiwen huggingface dataset:
秋暮书怀
张舜民（宋代）

再到崆峒寺，题名尚宛然。
存亡如昨日，筋力想当年。
祸福归玄鸐，晨昏听杜鹃。
此间无虎豹，好著养生编。
客自茂来言元礼日观棋剧饮
宋祁（宋代）

寒山倒影入楼扉，铃唱愔愔少诤辞。
左手持螯人嗜饮。一斑窥豹客争棋。
萍游倦斝伤酲夕，星落残枰斗劫迟。
日日忘怀还忆否，戍时瓜老是归时。
赠刘钟台邑侯擢仪曹兼呈何相阁亲家
陈迪祥（明代）

南宫清秩冠诸曹，枫叶兰香振鹭高。仙吏为郎誇誉命，明时典礼藉才髦。

行装珍重携孤鹤，别意慇勤看宝刀。暂借锦窠荣粉署，将开藜阁待挥毫。
浣溪沙 其二 立春前三日咏盆中茉莉
顾太清（清代）

花气袭人喜欲狂。花前对酒乐非常。美人名字有余香。

粤海炎天才菉蔌，燕京腊月已芬芳。从今休说小南强。
望江南·超然台作
苏轼（宋代）

春未老，风细柳斜斜。试上超然台上看，半壕春水一城花。烟雨暗千家。(看 一作：望)
寒食后，酒醒却咨嗟。休对故人思故国，且将新火试新茶。诗酒趁年华。
兵部侍郎王崇道出守东平
宋褧（元代）

使君朝著久，暂出守名城。祇羡黄堂贵，能忘粉署荣。

编民瞻□履，候吏引麾旌。早寄高斋咏，令人识政成。
宿采石追怀沈丘叔父同应诏渡此今二十七年矣
晁补之（宋代）

二十七年前应诏，黄昏同上木兰舟。
江山依旧人琴寂，白首南迁泪迸流。
杂兴十二首
方回（元代）

兹辰何太喜。久雨见红日。
当其阴晦时，日未尝不出。
有物苦障之，云雾暗如漆。
谗夫蔽天明，忽去巷伯嫉。
泥污后土乾，归路赁驴匹。
山中可酿酒，自舂元亭秫。
预量小儿孙，时索梨与栗。
茅檐得霜晴，炙背阅书帙。
寒食夜
白居易（唐代）

无月无灯寒食夜，夜深犹立暗花前。

忽因时节惊年几，四十如今欠一年。
同崔员外温泉宫即事
郭汭（唐代）

辇辂移双阙，宸游整六师。天回紫微座，日转羽林旗。

雷气寒戈戟，军容壮武貔。弓鸣射雁处，泉暖跃龙时。

惠化成观俗，讴谣入赋诗。同欢王道盛，相与咏雍熙。
温泉
李吕（宋代）

怀哉经始心，与世共游赏。
为语往来人，莫起骊山想。
教授秘书见示学馆唱酬诗稿辄书累句以谢
韩绛（宋代）

兑悦无如会友朋，况多吟咏思飞腾。
埙篪雅正无它间，孔翠光华不自胜。
好事僮儿歌已远，争传牋纸价还增。
群居岂弟吾儒行，邹鲁风流喜重兴。
寄尹迁介叔 其八
刘跂（宋代）

鸱夷笑井瓶，同是意匠作。拘方等归尽，放意差独乐。

往时二千石，天子偿负博。彼视淑德侯，何堪贮糟粕。
儿辈以兰许汤涧松翁未及践辄已就道涧松来促赋此致之
区越（明代）

料理行程造次时，许花容易送花迟。儿曹敢向尊前谑，兰蕙重劳别后思。

香送好风新吐秀，佩烦君子亦拈奇。数茎敬致无多事，定惹骚人续楚词。
再酬艾主管袁司理二首 其一
周紫芝（宋代）

鼯鼠终成五技穷，老于文字苦无功。谩将平日雕龙口，细为离骚说豸虫。
过宝应县新开湖十首
杨万里（宋代）

雨丝拂水不曾沉，一一如珠一一明。
乱走不停跳不住，忽然跳入水精瓶。
删后坡繁枝出四山剡溪陈正仲作诗有白云移向
徐侨（宋代）

为嫌远目碍双明，只许苍松一干横。
尽对群峦坐高爽，月来分席不渠争。
童丱须知 其五
史浩（宋代）

物因相胜还相啖，弱者多为强者亨。勿谓天教充食类，斯人岂为虎狼生。
赠南首座兼简卢老二首 其一
赵蕃（宋代）

旋糊纸屋过冬寒，客至成开去即关。我亦借寮成挂搭，未妨朝暮往仍还。
下岩寺二首 其二
喻汝砺（宋代）

路暗松杉密，天空雾雨开。山容依槛转，鸟影渡江来。

汲水僧归寺，衔花鹿印苔。年年蚕麦熟，贫道啜斋回。
渔父词五首
释子淳（宋代）

轻泛兰舟入海涯，抛钩掷线莫迟疑。
骊龙子，巨鳌儿，不犯清波钓得伊。
往返踰万里首尾涉五年幸无惊忧归次贵溪仙岩新罹寇盗焚荡孑然始见兵火之迹感怆有作二首 其二
李纲（宋代）

辽海归来丁令威，山川虽是事多非。衣冠南渡奔崩极，始信六朝犹足依。
上章休致奉诏不允感恩书怀
杨万里（宋代）

纳禄惟愁晚，蒙恩未听辞。
猖狂思再渎，感恋独多时。
但有花开日，无非饮醉时。
白头何所用，满与插花枝。
次韵和渊明饮酒诗二十首 其十
李纲（宋代）

四方有定位，醉中初不迷。立志既尔尔，岂复中道回。

珥笔螭殿坳，谪官鲸海隅。庭闱在千里，山川阻脩途。

梦中欣得还，亦复劳驰驱。觉后谋一醉，三杯即有馀。

何当听从便，返我梁溪居。
次韵杨师古
周紫芝（宋代）

寄食客乡远，谁人肯见过。江山来往数，兰玉弟兄多。

可恨浇愁酒，能摧转棹波。几时书到眼，此别意如何。
与长山道士修一
刘大绅（清代）

羽客关东归，自言得秘术。五年居深山，专直如一日。

山中有猛虎，爪牙利斧锧。洞底有修蛇，目光照石室。

土人经见惯，时亦或股栗。羽客十余人，洗心藏于密。

昼夜门不关，虎羊而蛇蛭。自是身意忘，宁关物我昵。

即今城市间，虎蛇未可必。愿如深山中，庶几保无失。
题汉州西湖
房琯（唐代）

高流缠峻隅，城下缅丘墟。决渠信浩荡，潭岛成江湖。

结宇依回渚，水中信可居。三伏气不蒸，四达暑自徂。

同人千里驾，邻国五马车。月出共登舟，风生随所如。

举麾指极浦，欲极更盘纡。缭绕各殊致，夜尽情有馀。

遭乱意不开，即理还暂祛。安得长晤语，使我忧更除。
放言十首
黄庭坚（宋代）

兰楫桂为舟，大江可远游。
坚车无良马，出门败吾輈。
一身交万物，用我未易周。
安得柳下惠，穷年与之游。
老马行
陆游（宋代）

老马虺隤依晚照，自计岂堪三品料？
玉鞭金络付梦想，瘦稗枯萁空咀噍。
中原蝗旱胡运衰，王师北伐方传诏。
一闻战鼓意气生，犹能为国平燕赵。
秋日武关道中
寇准（宋代）

行尘漠漠起西风，来往征轩似转蓬。
驻马几多愁思苦，乱蝉衰柳武关中。
上元都下二首
张耒（宋代）

淡薄晴云放月华，晚妆新晕脸边霞。
管弦楼上争沽酒，巧笑车头旋买花。
又五言
苏颂（宋代）

道卷门常静，心间眼倦开。
忽闻宾榻扫，为喜使车来。
世事浮云过，时光暮雪催。
放怀何所係，卒岁自游哉。
鰕子禅
梦观法师（明代）

杖藜何处问鰕禅，回首胥村锁暮烟。
一曲渔歌秋浦外，腥风吹满渡头船。
寿王一如先生七十，即次其自寿诗韵
陈振（清代）

夙仰高门满座春，何休学海郑经神。文章入世奇归淡，桃李成阴就閒新。

后辈品流难继轨，先生明月本前身。跻堂幸许觥添兕，芹献微忱藉一伸。
次林庭植留别韵
胡仲参（宋代）

麴生皆可醉，何必问醇醨。
浩气长看剑，愁肠半贮诗。
归舟无麦载，去路有梅随。
瘴海风波恶，此行君自知。
蚤谒景灵宫闻子规
杨万里（宋代）

帝里都无个里宽，苑深地禁到应难。
蔚然绿树去天近，上有子规啼月残。
便觉恍如还故里，不知闻处是长安。
野蔷薇发桐花落，孤负南溪老钓竿。
渔父词一十八首 玄用
吕岩（唐代）

日月交加晓夜奔，昆崙顶上定乾坤。真镜里，实堪论，叆叆红霞晓寂门。
赴宣州使院，夜宴寂上人房，留辞前苏州韦使
刘长卿（唐代）

白云乖始愿，沧海有微波。恋旧争趋府，临危欲负戈。
春归花殿暗，秋傍竹房多。耐可机心息，其如羽檄何。
清心院双清轩
黄庭坚（宋代）

万劫千峰绕座隅，一泓澄澈见游鱼。
谁家栏槛烟云里，坐我潇湘水墨图。
人物度桥疑海市，楼台拍水信蓬壼。
潺湲枕底催乡梦，双井溪头有旧庐。
吕晋叔著作遗新茶
梅尧臣（宋代）

四叶及王游，共家原坂岭。
岁摘建溪春，争先取晴景。
大窠有壮液，所发必奇颖。
一朝团焙成，价与黄金逞。
吕侯得乡人，分赠我已幸。
其赠几何多，六色十五饼。
每饼包青蒻，红签缠素檾。
屑之云雪轻，啜已神魄惺。
会待嘉客来，侑谈当昼永。
吾庐
苏泂（宋代）

阴阴处士庐，寂寂闭门居。
颇安颜氏子，敬谢陶胡奴。
可使龙作鱼，不使马为驹。
诗成有奇气，浮云时卷舒。
独有堂
郭印（宋代）

至道浑疑独，头头岂或遗。
尘中如默契，圣处自深知。
一体珠同贯，多方路益歧。
未能融物我，难与话希夷。
题陈东浦藩伯敦拙堂诗集
赵翼（清代）

学诗必学杜，万口同一噪。连城有真璧，未可珷玞冒。

呜呼浣花翁，在唐本别调。时当六朝后，举世炫丽藻。

青莲虽不群，余习犹或蹈，惟公起扫除，天门一龙跳。

骨力森开张，神勇郁雄惊。阳乌掩爝火，轰雷塞蚓窃。

天壤此一途，疏凿曾未到。一开五丁峡，遂坦九轨道。

坐令翰墨场，莫不奉旌纛。微之仿精切，退之师排奡。

义山鍊格遒，涪翁取径峭。豪宕放翁吟，悲壮遗山吊。

斯皆分杜派，各具一体妙。迨明李何辈，但摹面目肖。

彭亨鼓蛙怒，咆勃奋虎啸。徒滋虚气张，终觉轻心掉。

旷代有东浦，孤诣戛独造。渊源溯《雅》、《骚》，根柢本忠孝。

读书必破卷，陋彼管窥豹。出语必惊人，鸷若韛脱鹞。

力厚巨鼎扛，思沈重渊钓。每于朴僿处，隽味出揉拗。

以追少陵大有作为作，磁铁两孚召。得皮兼得骨，在神不在貌。

缅昔老拾遗，入蜀诗益爆。长揖严尹幕，高歌葛相庙。

至今旧草堂，万丈光尚耀。先生出筮仕，即泛锦江棹。

固知关宿缘，岂特发遐眺。新诗十二卷，精心躏堂奥。

子美有替人，当亦意不料。寓斋得披读，狂喜成绝叫。

惟应瓣香然，敢肆饭颗诮。传语学杜人，津梁此先导。
听野老所言
释文珦（宋代）

衰翁卧病山之阿，东村沈老来相过。
首言年饥若无备，次说时政多烦苛。
其间数事尽切已，具有本末非差讹。
农家累世服畎亩，此外宁复知其他。
世道愈变俗愈薄，天意亦复相折磨。
举贷养蚕不收茧，尽瘁耕耨田无禾。
千疮百孔正难补，前月里正来催科。
家贫乏钱办酒食，卖却养命双种鹅。
昨朝县吏又追唤，真如鸟雀遭网罗。
儿女啼号顾弗及，心如乱丝头绪多。
西邻寡妇更可念，譬彼坏木无枝柯。
饥寒交煎绝生意，母子牵挽沈於河。
句句皆从痛肠出，语罢涕泣俱滂沱。
民之多艰有如此，於乎彼苍其奈何。
焦桐树
陈标（唐代）

江上烹鱼采野樵，鸾枝摧折半曾烧。未经良匠材虽散，

待得知音尾已焦。若使琢磨徽白玉，便来风律轸青瑶。

还能万里传山水，三峡泉声岂寂寥。
新秋郭鸿胪吴文学过访留饮小斋至暮
胡应麟（明代）

一自华阳罢和歌，频年白眼卧山阿。玄亭莫怪秋来启，刚为侯芭到绿萝。
咏雪
冯山（宋代）

半夜风威壮，今朝瑞雪呈。徊翔如有待，附著不胜轻。

叠叠云筛如，番番雨簇成。雕镌非众巧，融结似无精。

河汉潜欺没，乾坤欲混并。漫空虽结白，触处已纵横。

枯茂全妆出，洼隆一概平。参差相掩覆，散乱或逢迎。

远岫依稀失，高松独自荣。光明通鬼穴，肃杀如天兵。

挥霍偏随马，凭陵或绕城。威棱生剑戟，物色俨冠缨。

楼阁危将堕，乌鸢噤不鸣。岩封蹲豺起，岸断蛰龙惊。

地轴犹疑折，林梢不易擎。秾寒排瘴毒，和气入春耕。

虽学峨峨势，其如薄薄名。暗销知地暖，坐对觉神清。

交互当门舞，玲珑照眼明。味宜茶品试，力与酒权争。

佳景谁能赏，幽吟似有情。开樽烦点缀，喣笔为题评。

旧说三农庆，量深一尺盈。忧民心正切，击缶助欢声。
风雪中得金陵诸公书二首 其一
张雨（元代）

雪作众禽惊，窗幽乱霰鸣。愕然身濩落，暮矣岁峥嵘。

松竹聊娱拙，乾坤苦忌名。故人不相贷，书札到柴荆。
客中重阳
江源（明代）

八月悲风九月霜，满城风雨近重阳。

但将酩酊酬佳节，莫指云山认故乡。千里客游仍暮景，十年秋兴在殊方。

茱萸插鬓花宜寿，自叹狂夫老更狂。
和郭伯从何木生添孙韵
黄公辅（明代）

渔钓消閒得趣多，敢云挂壁有龙梭。晴春燠煦明幽谷，立竹参差长阮坡。

朋好谩夸毛是凤，高歌谁和郭并何。老怀烂醉眠春月，那问璋书讹不讹。
望江南 其六 仁义寺
吴绮（清代）

溪南好，薝卜欲成林。砖上金留奇数影，壁间波动海潮音。

松古一亭深。
缘识
宋太宗（宋代）

照烛灵源理甚长，直须清净有馨香。
俱含万像人难见，郁郁黄花翠竹光。
晚泊宿松
罗隐（唐代）

解缆随江流，晚泊古淮岸。归云送春和，繁星丽云汉。

春深胡雁飞，人喧水禽散。仰君邈难亲，沈思夜将旦。
尧峰院
李弥大（宋代）

云峰何岧峣，去天馀几丈。其下蔚华林，幽禅屹相向。

我游先朝暾，海日射巾杖。飞盖不须持，步步苍松障。

山僧知我来，罗立凫雁行。提携两行人，为我谈实相。

一种勿弦琴，三叹无声唱。开轩面东南，千里入俯仰。

西登妙高台，更欲兹旷望。土断泽绕山，烟涛渺云浪。

恐是六鳌连，蓬壶堕莽苍。又疑鲸入海，偃脊起青嶂。

时方老火炽，金石流欲炀。须臾变云雨，为作雄风壮。

翻手回凉秋，掀舞千林响。谁云免水宫，自是神龙藏。

三高如可作，吾欲五湖访。洗足巨浸心，振衣孤峰上。

寄语夸夺流，得饱但相忘。长哦可当歌，踏月下空旷。
雁山纪游七首·灵峰寺
薛嵎（宋代）

神功开地秘，怪石尽为峰。
佛界虚空造，龙居十二重。
睛瞳随境役，蟾兔及秋逢。
却忆谢灵运，岭头迷去踪。
病寓灵芝寺夜闻讲律有作
释宝昙（宋代）

钟鼓考击殷夜床，我方咽药不下吭。
苦思一语缓吾缚，重遭缚急如缚羊。
平生两眼大如镜，白首读律无精光。
商君入秦祸始大，文武之道几灭亡。
文人废经宁废律，何者百谷无稻粱。
春风二月锦官寺，梦绕十年新学场。
莲房密室仅千讲，传疏狼籍酬朱黄。
如恒山蛇救首尾，弗学饥鼠吟空墙。
我生不愿文字习，亦不愿学屠龙方。
半窗睡美君勿聒，自有云月供平章。
赠袁枚
郑燮（清代）

晨星断雁几文人，错落江河湖海滨。
抹去春秋自花实，逼来霜海更枯筠。
女称绝色邻夸艳，君有奇才我不贫。
不买明珠买明镜，爱他光怪是先秦。
惜黄花
佚名（宋代）

庭梧叶坠。
溪桥
朱继芳（宋代）

云归洞府痴龙睡，日澹山椒倦翼还。
桥上行人桥下水，如今日夜不曾闲。
次韵陶宫保偕同人登东海云台山之作 其一
朱珔（清代）

夙闻海上郁洲胜，呼吸真能通帝台。三岛有人同望去，九峰何帝果飞来。

嵯峨叠磴云中屩，澒洞回潮地底雷。一自岘山临叔子，横挥椽笔亦雄哉。
捷诗
刘敞（宋代）

捷报苍龙阙，书从白豹城。关河开地利，雷雨肃天兵。

气摄千山动，威加万里平。献俘多宝玉，效首悉长鲸。

社稷灵何远，岩廊策自精。馀妖暂煦沫，壮士待龚行。

天马来西域，貂裘实上京。遥知舞干羽，冠剑贺公卿。
如梦令·居士年来病酒
赵长卿（宋代）

居士年来病酒。肉食百不宜口。蒲合与波薐，更着同蒿葱韭。亲手。亲手。分送卧龙诗友。
襄阳行
张潮（唐代）

玉盘转明珠，君心无定准。昨见襄阳客，剩说襄阳好无尽。

襄汉水，岘山垂，汉水东流风北吹。只言一世长娇宠，

那悟今朝见别离。君渡清羌渚，知人独不语，

妾见鸟栖林，忆君相思深。莫作云间鸿，离声顾俦侣。

尚如匣中剑，分形会同处。是君妇，识君情，

怨君恨君为此行。下床一宿不可保，况乃万里襄阳城。

襄阳传近大堤北，君到襄阳莫回惑。大堤诸女儿，

怜钱不怜德。
湖口 其三
刘攽（宋代）

本自悠悠物外人，每逢山水为情亲。惭愧湖波淹客棹，到官不畏上官嗔。
怀净土诗 其七
梵琦（元代）

莲宫只在舍西头，易往无人著意修。三圣共成悲愿海，一身孤意夕阳楼。

秋阶易落梧桐叶，夜壑难藏舴艋舟。幸有玉池凫雁在，相呼相唤去来休。
颂证道歌·证道歌
释印肃（宋代）

从他谤，任他非，
体若虚空物物齐。无异孩童争瓦砾，
更加黄叶止伊啼。
和吴盐丞雪中湖上访梅四首
杨万里（宋代）

雪与梅花两逼真，不知谁好复谁新。
无端更入吴融手，剪取西湖半遐春。
小饮俯江楼分韵得俯字
陈造（宋代）

流光肯贷人，春事遽如许。
眼不到蜚鸿，身每念缚虎。
他日载酒约，坐受阴寒阻。
非君韵超俗，畴肯顾羁旅。
今朝莺花前，有兴浩莫御。
兹楼可图画，山立瞰江浒。
壮侔彭城苏，气吞浔阳庾。
乘凌脱埃壒，盘躄上烟雨。
向来状雄观，尚欠魁杰语。
江山君周旋，得句忍不吐。
诗成人未醉，邻鸡唤亭午。
新音略韶濩，至乐非箫鼓。
却话庾与苏，今古一仰俯。
于潜道中
贾似道（宋代）

数家烟火深村里，几处牛羊落日中。
客久不归心事远，梧桐叶叶是秋风。
闻莺
姚勉（宋代）

风吹微湍入松篁，云幢叶盖相低昂。
山禽此时似得意，杂奏一低娱新凉。
流莺颇嫌无宫商，飞来中间作笙簧。
广寒一阕新霓裳，天遣鼓吹吟诗肠。
取书细读与相和，金舂玉应声琅琅。
低终书罢各无语，林影满庭清昼长。
佛书载兜率天有内院道书有赤城朱窗乃帝一内
汪莘（宋代）

结发师心内院行，紫云门阙碧霞城。
一声霹雳冲天响，万点星辰匝地明。
鼎裹金丹能虎变，床头铁杖带龙腥。
极知富贵非吾事，玉简珠缯有姓名。
次曲江先寄太守刘宜翁五首 其五
郭祥正（宋代）

落尽梅花君未归，且携樽酒赋新诗。逢人少说瑶台事，得道宁要俗子知。
临济赞
释了惠（宋代）

三玄非玄，三要非要。
平地起戈矛，虚空剜孔竅。
谁知未到黄檗山，尽大地人著贼了。
古梅
赵公豫（宋代）

古折何如此，吾知本自根。历年香不改，易世骨犹存。

祇守芳心淡，宁期俗士扪。逢春百卉艳，对此似儿孙。
颂古三十六首
释惟一（宋代）

无位真人活鱍鱍，赤肉团上为窠窟。
纵横妙用可怜生，七出八窠难捉摸。
推不去，挽不住，
拟议寻思无觅处。无觅处，
在这里，握则一拳，
开则五指。
惜双双
贺铸（宋代）

皎镜平湖三十里。碧玉山围四际。莲荡香风里。彩鸳鸯觉双飞际。

明月多情随柁尾。偏照空床翠被。回首笙歌地。醉更衣处长相记。
鹧鸪天 其一 九月初三夜宿华清，用香山旧句成解
樊增祥（清代）

露似珍珠月似弓。无人解与唱玲珑。魂销候馆初三夜，身在莲汤第二中。

灯隐隐，树重重。玉波初上鲤鱼风。新霜落尽黄榆叶，秋思依依满故宫。
柳梢青·灵明本无圆缺
姬翼（元代）

灵明本无圆缺。先太易、常存浩劫。一受成形，随流忘返，死生磨灭。贪婪百种遭殃，谩贩骨、如山未歇。正眼开时，元无一物，顿然超越。
木香菊
史铸（宋代）

秋花也与药名同，素彩鲜明晓径中。
多少清芬通鼻观，何殊满架拆东风。
游龙门诗十二首·宝应寺
韩维（宋代）

林峦若无路，钟磬时出谷。
凿石排僧龛，研金画佛屋。
日没上方夕，明灯满云木。
遗徐禧
释倚遇（宋代）

今年七十七，出行须择日。
昨夜问龟哥，报道明朝吉。
薄暮自南塔返足山
钱时（宋代）

笋舆伊轧尽经邱，南塔从容半日游。
野鹤山猿留不住，又将诗过足山楼。
过郭店谒文靖公墓
吴育（宋代）

汉相岩岩真国英，门庭曾是接诸生。
阳秋谈化四时具，河岳精神一座倾。
同苏汝载泛海怀吴光卿
韩上桂（明代）

与子散发卧沧洲，江间水急浸黄牛。鹭蹴已见白浪破，鳌坼欲逐青山浮。

云气淋漓图画湿，天光闪铄金银流。欲将瑶草寄不得，徒然怅咏蒹葭秋。
李民育别号有竹
刘麟（明代）

洒洒新梢正倚空，岁寒门巷几家同。清阴不断三湘雨，净色长含万里风。

欲借劲枝为椽笔，更裁高节制渔筒。狂来直造非无为，看竹何须问主翁。
四块玉·别情
关汉卿（元代）

自送别，心难舍，一点相思几时绝？凭阑袖拂杨花雪。溪又斜，山又遮，人去也！
送魏升卿擢第归东都，因怀魏校书、陆浑、乔潭
岑参（唐代）

井上桐叶雨，灞亭卷秋风。故人适战胜，匹马归山东。

问君今年适十几，能使香名满人耳。

君不见适峰直上五千仞，见君文章亦如此。

如君兄弟天下稀，雄辞健笔皆若飞。将军金印亸紫绶，

御史铁冠重绣衣。乔生作尉别来久，因君为问平安否。

魏侯校理复何如，前日人来不得书。陆浑山下佳可赏，

蓬阁闲时日应往。自料青云未有期，谁知白发偏能长。

垆头青丝白玉瓶，别时相顾酒如倾。摇鞭举袂忽不见，

千树万树空蝉鸣。
正月十九日五更诣天庆观谢雪闻都下尺雪旬日而毗陵三四微雪而已
杨万里（宋代）

元宵风物又阑残，闭阁何曾出一看。尚觉烛光欺病眼，旋添衣著试春寒。

中都尺雪逾旬许，此地飞花逐片乾。不待珠宫香火了，海风吹上紫金盘。
寒食野望
李郢（唐代）

旧坟新陇哭多时，流世都堪几度悲。

乌鸟乱啼人未远，野风吹散白棠梨。
戏张时可
姜特立（宋代）

南湖堂上著彭宣，结得襄王梦里缘。
试问傍人鸥与鹭，何如随步小婵娟。
庭院深深 闺情
梁清标（清代）

人远雕栊闲屈戍，芙蓉影瘦三秋。春来懒整玉搔头。

山桃开尽，何处滞兰舟。

紫燕不知侬落胆，飞飞触响帘钩。楝花风起入妆楼。

嗔郎薄倖，珠串湿香篝。
末利花
颜博文（宋代）

竹稍脱青锦，榕叶随黄云。岭头暑正烦，见此萼绿君。

欲言娇不吐，藏意久未分。最怜月初上，浓香梦中闻。

萧然六曲屏，西施带微醺。丛深珊瑚帐，枝转翡翠裙。

譬如追风骑，一抹万马群。铜瓶汲清泚，聊复为子勤。

愿言少须臾，对此髯参军。
江城子（送凌静之）
崔敦礼（宋代）

吴王台上雨初晴。远烟横。柳如云。门外西风，催踏马蹄尘。声断阳关人去□，遮落日，向西秦。不教容易从归程。语酸辛。黯消魂。且共一尊，相属莫辞频。

后夜月明千里隔，君忆我，我思君。
送季元衡教授赴调
洪适（宋代）

三年淹讲席，斗酒动离情。此去登台省，诸公熟姓名。

骅骝看地绝，鸾凤为时鸣。春日西湖上，烦君一寄声。
上元日圃中归
洪适（宋代）

春风环柳岸，夜雨失沙痕。环竹期新笋，移花护旧根。

身闲贪独乐，舌在戒多言。是处无灯火，荒凉一上元。
捣练子·真铅汞
侯善渊（元代）

真铅汞，坎和离。两般颠倒自相宜。炼金丹，耀日辉。通玄妙，得幽微。姹婴常把虎龙骑。上仙都，合圣机。
宫词
杨皇后（宋代）

日日寻春不见春，弓鞋踏破小除芸。
棚头宣入红妆队，春在金樽已十分。
百字令 夜阅婉芳女甥遗诗，感填此阕
赵友兰（清代）

容阳娇女，擅班姬才调，移家兰渚。锦里春风随宦辙，雏凤争传好语。

粉本留香，锦囊绣句，逸调谐宫吕。轩开写韵，那堪埋玉尘土。

应是忉利仙缘，掌书月府，逐队霓裳舞。漏尽灯残翻旧稿，剩有遗音酸楚。

蝉咽凄凉，虫丝缭绕，总是伤心谱。寒宵不寐，顿添幽恨如许。
湖上秋日
释元肇（宋代）

湖上新晴人竞游，幽怀无处领清秋。夕阳送尽歌船了，始放钟声出寺楼。
送朱时发
吕本中（宋代）

眼底家乡不自归，痴人争忍劫前灰。直饶古庙香炉去，也要披毛戴角来。
喜客泉
刘宰（宋代）

物我未忘情，无情惟止水。
底事山中泉，客来如有喜。
悠然镜面平，倏尔鱼眼生。
少焉开笑面，似与客逢迎。
客喜泉岂知，泉笑客何有。
邂逅深山中，聊结无情友。
感怀寄卢给事二首
贯休（唐代）

绵绵远念近来多，喜鹊随函到绿萝。虽匪二贤曾入洛，

忽惊六义减沈疴。童扳邻杏隳墙瓦，燕啄花泥落砌莎。

好更因人寄消息，沃州归去已蹉跎。

常忆团圆绣像前，东归经乱独生全。孤峰已住六七处，

万事无成三十年。每想苑墙危逼路，更思钵塔晓凌烟。

如今憔悴荆枝尽，一讽来书一怆然。
满江红 牡丹和梁质夫
赵以夫（宋代）

倾国精神，娇无力、亭亭向谁。还知否，羞沈月姊，妒杀风姨。

满地知脂春欲老，平池翡翠水新肥。祗花王、富贵占韶光，真绝奇。

香暗动，人未知。翻玉拍，度金衣。任轻红殷紫，对景偏宜。

闻道洛阳夸此地，因思京国太平时。向沈香亭北按新词，乘醉归。
初到洛中怀
司马光（宋代）

三十余年西复东，劳生薄宦等飞蓬。
所存旧业惟清白，不负明君有朴忠。
早避喧烦真得策，未逢危辱好收功。
太平角处农桑满，赢取闾阎鹤发翁。
春暮
李时（宋代）

小园泥滑又妨行，破晓东风始放晴。
九十日春将解印，两三杯洒自寻盟。
花依好竹如年少，人对青山俱老成。
俗容不来清意足，一吟聊复畅幽情。
义方堂瞻先贤遗像 其五
丘葵（宋代）

六经重刊定，炳炳如日月。毫分而缕析，反约以详说。

千载开我人，遗书□□□。
禅人并化主写真求赞
释正觉（宋代）

岩壑之间，草木之阳春；江湖之上，
风烟之精神。发须野雪，
眉目秋津。渊默入寒蟾之窟，
圆明养老蚌之珍。步步入尘，
门门出身。莫愁指端兮焦尾之曲，
可意钩上兮赤稍之鳞。
三月三日欲过小园闻海棠未开翦韭独酌有怀
舒岳祥（宋代）

寻芳自是少闲身，世故纷纷更咈人。
一筹小园初韭脆，三杯荒舍晚醅新。
云藏柳叶裁难断，月入梨花辨不真。
每岁海棠时候近，今年寒重殿余春。
山城
董嗣杲（宋代）

骤暄试单衣，出城看荒圃。
满径郁纖茸，药苗青可数。
篱花渐吐艳，艳盛如织组。
人烟聚营屋，随事历勤苦。
春沙落飞鸟，春水上层蒲。
行子晚未憇，贫樵出深坞。
孤生真蜉蝣，顷刻即终古。
归途多上灯，沽店半扃户。
冬柳 其一
黄文达（清代）

江干老树自成村，无复婆娑旧日痕。碧玉歌残愁白下，黄金抛尽冷朱门。

数湾流水寒无色，一抹斜阳瘦不温。小别青溪经十载，凄凉知否几株存。
貂裘换酒 见梅有忆叠前韵
潘西凤（清代）

梅破猩红罅。倚寒窗、乍牵往事，揉如嚼鲊。曾记何时亭子畔，人揉花光交射。

只立在、月明林下。重幻罗浮真不易，想荒凉、地面思来怕。

折一朵，鬓边挂。

香堪酿酒仙桨泻。正羁人、萧条旅馆，和香入画。做到灯残人静后，愁杀丁东铁马。

还閒着、花宫钟打。我是花神前世我，在花閒、自觉情多者。

石作枕，花为藉。
送江季恭
陈师道（宋代）

正学元非世，能诗新有声。
诸公交郑季，多士闭何生。
泛爱经过数，移书底里倾。
又为淮海别，病眼向谁明。
拟寒山寺 其一一二
释怀深（宋代）

世上聪明公，痴心自蔽蒙。步步常行有，口口只说空。

既空无嗜欲，既空无穷通。因何临财色，身心如转蓬。
朱叔召遗文官花二绝句 其二
洪适（宋代）

绿心变却初时白，紫色由来昨夜朱。学得文官何足道，但堪花径骇僮奴。
石虹湖
黄衷（明代）

荒塘曾几亩，率意浪名湖。天影仍浮动，云根定有无。

虹光流玉浦，蟾魄浴冰壶。懒着扁舟弄，聊堪一鉴图。

怒螯争郭索，豪喙隐鹈鹕。雄虺潜鱼笱，游凫避雀罦。

微风披滉漾，急雨荡潢污。野馔饕菰米，鱼罾觊蚌珠。

霖收从泛梗，潦进儗增𤗬。役鹊空传怪，乘鼋倘涉诬。

瀰漫誇楚泽，澒洞想齐湡。平渚还孤馆，惟应慰老迂。
都中元夜承何象冈宫詹陈杲庵给谏二同年宴集观登即席赋
黎兆鏊（明代）

抖尽长安十斛尘，频年倦封帝城春。上书敢问中兴相，结袜原多侍从臣。

雪入敝裘侵短袂，风吹蓬鬓垫疏巾。细听玉漏朝天去，且取华灯照故人。
赠别卢行之三绝 其二
许景衡（宋代）

寻常送客一樽酒，醉听离歌亦惨颜。今日匆匆折扬柳，高阳关里唱阳关。
舟过玉津
陆游（宋代）

玻瓈江上送残春，叠鼓催帆过玉津。蜀苑莺花初破梦，巴山风月又关身。

幅巾久已忘朝帻，短剑惟思隐市尘。莫倚诸公容此老，西曹那许吐车茵。
和子年八兄读唐书感事 其四
鲍瑞骏（清代）

灵武旌旗剑阁回，都人流涕旧蓬莱。藏金不分输骄卤，贡荔居然酿祸胎。

陌上铜驼丛棘满，市中玉匣劫灰来。韶州一祭情应悔，其奈零铃夜雨哀。
秦始皇
陈瑚（明代）

失鹿中原大有因，独夫尽法已无民。男儿生便为刘项，莫想桃源去避秦。
听寓上人弹琴
庞垲（清代）

肃肃日初出，鸟雀寂不鸣。上人理真性，拂弦奏古声。

声古神亦穆，冷冷发孤清。乍疑千万山，逼向户牖生。

又如秋月下，徐闻溪水行。冥激有殊致，历落难强名。

座客斋所向，恬澹以为情。曲终而指歇，音响仍未停。
西江月·绛蜡攒宝炬
佚名（宋代）

绛蜡攒宝炬，碧刍香衬金卮。东风吹下玉龙儿。融就满堂和气。此日兰汤新浴，他年桂苑同携。小词聊代弄璋诗。剩与犀钱利市。
句
伍乔（五代）

积霭沈诸壑，微阳在半峰。（《省试霁后望钟山》）
常熟瞿浚之虹月归来图
夏孙桐（清代）

书城坐拥小诸侯，开创中兴事业侔。秦火馀灰更一劫，米船入画亦千秋。

长依琴剑云轮护，又阅沧桑岁纪周。五厄不惊真盛事，经籯贻泽世无俦。
梦馆宿二首
刘克庄（宋代）

罡风误送到蓬莱，昔种琪花今已开。
僮鹤来迎俱叹息，老仙又老仙前回。
朝天李
许及之（宋代）

耻为钻核种，肯向道旁生。中立不阿倚，惟存恋阙名。
送陈德润赴惠州
汪应辰（宋代）

山行五日到崇安，欲往从之尚阻艰。
闻说惠州天样远，向时音问落人间。
送谢师厚知唐州
刘攽（宋代）

腰虎凭熊近越乡，方城南望色苍苍。社人随处祠桐柏，传马来时认肃霜。

两国风烟通置吏，百年荆棘劝锄荒。王成劳徕先蒙赏，史起犹应问浊漳。
越上
董嗣杲（宋代）

海色连云气，登临晚不同。
越山齐北斗，秦树起西风。
灯火官桥暗，笙歌店市空。
小楼无梦里，谁此种梧桐。
虞美人
向子諲（宋代）

以送之。时正之被召

淮阳堂上曾相对。笑把姚黄醉。十年离乱有深忧。白发萧萧同见、渚江秋。

履声细听知何处。欲上星辰去。清寒初溢暮云收。更看碧天如水、月如流。
送管季衡赴省
李曾伯（宋代）

酌君以江南腊酿之酒，祝君以古戎秋芳之兰。
饯君以慈恩千佛之笔，赠君以洪鈩九转之丹。
酒呼美禄壮行色，兰取剩馥香人寰。
笔将披腹写今古，丹可换骨超仙凡。
霜晴水瘦过滟澦，春和花发登长安。
妙龄翰墨富摛藻，肯堂源委从巍冠。
珊瑚文采世所贵，玉树潇洒人争看。
出门西笑著鞭去，郄林许我高枝攀。
湘灵诗成看神助，论秦赋汉从容间。
大对尧阶丹地前，细陈蜀道青天难。
已然遄往证屡恶，方来未菊忧多端。
当思头目我吴楚，罔忽腹背皆夷蛮。
粒珠束桂楮烂贱，鱼頳嗟维艰。
马老伏枥筋力尽，剑新出匣锋铓寒。
维国大宝一个信，维民司命一分宽。
挽回线脉冀天鉴，生意庶可岷峨还。
直须建策迈晁董，无愧名第联欧韩。
胪传可卜庆云见，会见喜色盈天颜。
宫袍新赐歇弁弃，昼锦归博庭闱欢。
乡闾相贺宝坊又一瑞，益使天下钦湘山。
墨梅二首
韩元吉（宋代）

影落寒塘月照时，梦为蝴蝶绕高枝。
画工欲画无穷意，不道幽人圣得知。
王武陵挽词
楼钥（宋代）

胡虏久未殄，功名谁与同。惟公负才气，遇事等英雄。

井井清边琐，骎骎有父风。惜哉天不慭，遗恨渺无穷。
魏昭父惠新刻李西台诸公帖二首
赵蕃（宋代）

墨妙初闻探锦囊，刻成愈觉烂生光。
登登打就分来处，雨合新篁夏日凉。
神宗皇帝龙字御汉体书赞
岳珂（宋代）

应龙之神兮。休命之申兮。
利见大人兮。四圣之传兮。
有笔如椽兮。得龙之全兮。
时以乘兮。世之熙宁兮。
骞腾兮。天衢之亨兮。
与物维新兮。驱雷滃云兮。
泽沛无垠兮。旋坤转乾兮。
声气自然兮。其合以天兮。
嗟兮。龙兮。
凛兮。遗踪兮。
归来兮。汉之宫兮。
山阳送王中甫
刘攽（宋代）

弱扇避风澜，卑飞岁复单。君行反阊阖，人望接鹓鸾。

斋日容台峻，书签策府寒。谁言今昔异，王贡本弹冠。
蝶恋花·庭院深深深几许
冯延巳 / 欧阳修（宋代）

庭院深深深几许，杨柳堆烟，帘幕无重数。玉勒雕鞍游冶处，楼幕不见章台路。
雨横风狂三月暮，门掩黄昏，无计留春住。泪眼问花花不语，乱红飞过秋千去。
闻季万至
文天祥（宋代）

去年别我旋出岭，今年汝来亦至燕。
弟兄一囚一乘马，同父同母不同天。
可怜骨肉相聚散，人间不满五十年。
三仁生死各有意，悠悠白日横苍烟。
李坚甫净居杂题一十三首·竹轩
文同（宋代）

铁石枝梢劲，冰霜节目圆。
净摇风苒苒，闲映月娟娟。
寄赵叔鲁
戴师古（宋代）

相知言莫尽，别后意如何。
命笑人冰薄，愁因夜雨多。
全家寓京国，无地着吟哦。
会得穷通理，从科缉薜萝。
代人作春闺怨十首 其三
朱升（宋代）

昔日红桃花发时，每挼花片心琼肌。如今却被桃花笑，晓揽青铜草样萎。
怀西山
叶梦得（宋代）

西山十亩强，高下略不齐。嵌空抱奇秀，上有凌云梯。

小屋八九间，茅檐敢辞低。所欣面势好，老稚通扶携。

密竹转脩径，老松故成蹊。仲冬景气肃，碧草犹萋萋。

仰视天宇大，四观渺回溪。徐行信足力，未畏成颠跻。

用意各有适，孰云无町畦。平生几濡首，末路多噬脐。

不作巢幕燕，肯从触藩羝。胡为滥麾钺，坐听鸣鼓鼙。

外物委虫臂，全生思马蹄。可能三径草，归路老更迷。
伤春曲（满江红）
贺铸（宋代）

火禁初开，深深院、尽重帘箔。人自起、翠衾寒梦，夜来风恶。肠断残红和泪落。半随经雨飘池角。记采兰、携手曲江游，年时约。

芳物大，都如昨。自怨别，疏行乐。被无情双燕，短封难托。谁念东阳销瘦骨。更堪白纻衣衫薄。向小窗、题满杏花笺，伤春作。
题沈伯隽所藏赵子昂墨兰
方回（元代）

今之墨兰，山谷之所谓兰也，
一干一死。古之兰，
根枝叶花皆香，一树而千万蕊。
《离骚》曰纫秋兰以为佩，秋兰兮蘼芜。
汉武曰兰有秀兮菊有芳。今八九月开，
与菊同时。渊明诗曰幽兰生前庭，
含薰待清风；清风脱然至，见别萧艾中。
东坡诗曰幽兰如美人，不采羞自献；时闻风露香，
蓬艾深不见。今之兰，
十二月、正月开，若萧、若蓬、若艾，
皆枯槁未芽，陶苏诗指屈子之兰耳。
然山谷之兰，盛行近世，
墨竹、墨梅之外，加以此品，
古画谱亦所未有。随时之义一可赋，
赵子多能善书二可赋，沈子嗜学好事三可赋。
读本朝事有感十首
刘克庄（宋代）

力荐资深入柏台，独延吉甫客翘材。
如何岁晚钟山寺，只见黄州副使来。
奉问座主丘侍郎
周南（宋代）

故老凄其甚，嗟余尚庶几。
动庸迟琬琰，顾盼有晶威。
伯氏供为子，诸生记摄衣。
凄凉葑菲恨，图得诲言归。
早春书情
元稹（唐代）

空城月落方知晓，浅水荷香始觉春。
二子涉长江二章 其二
湛若水（明代）

二子采芙蓉，因得直通理。刊落支蔓烦，于以观太始。

尝闻十丈支，孤光映天地。何以映天地，如船之藕是。

欲窥本来相，来照玉井水。
径山出乡舟中寄二偈示众
释咸杰（宋代）

大丈夫儿合自知，得便宜是落便宜。
无心用处急回首，莫待天明失却鸡。
盘墅·茅堂观弈
黄由（宋代）

才到松陵即是家，茅堂万竹绿交加。
午窗睡起无他想，坐看围棋到日斜。
对花呈幕中
高骈（唐代）

海棠初发去春枝，首唱曾题七字诗。
今日能来花下饮，不辞频把使头旗。
赠禅僧二首 其二
赵抃（宋代）

瀫水曹溪一滴通，烂柯元是妙高峰。子湖有犬无人会，我欲凭诗寄老踪。
题金鳌山如画轩 其二
潘朝英（宋代）

春潮暮落海门山，百艇齐飞牡蛎滩。分得鱼虾归野市，满江鸥鹭夕阳閒。
满城风雨近重阳 其一
戴梓（清代）

满城风雨近重阳，门掩空濛薜荔长。何处扁舟频载菊，谁家新簏待飞觞。

一舟咏雪芦千顷，万里书天雁几行。行淖酿途人不出，振衣徒切望危冈。
感事
胡应麟（明代）

九折曾闻蜀道难，绨袍谁恋故人寒。长镵杜甫朝朝斸，短铗冯驩夜夜弹。

垂首乾坤皮骨尽，侧身湖海鬓毛残。天风习习扶摇近，会向南溟刷羽翰。
留别俞孝显孝扬
赵蕃（宋代）

生事平生非我谋，饥寒长是费君忧。
相如自厌游成倦，曲逆人知老不侯。
尽室经年曾未厌，一官千里去难留。
异时安否如相忆，一问溪头上水舟。
木兰花慢（题广文克明菊隐）
辛弃疾（宋代）

路傍人怪问，此隐者、姓陶不。甚黄菊如云，朝吟暮醉，唤不回头。黄无酒成怅望，只东篱、搔首亦风流。与客朝餐一笑，落英饱便归休。

古来尧舜有巢由。江海去悠悠。待说与佳人，种成香草，莫怨灵修。我无可无不可，意先生、出处有如丘。闻道问津人过，杀鸡为黍相留。
河边绿柳 其一
解缙（明代）

御柳青青近绿池，迎春濯秀不违时。皇恩天地同生育，雨露无私亦共知。
定风波　三山送卢国华提刑，约上元重来
辛弃疾（宋代）

少日犹堪话别离，老来怕作送行诗。
极目南云无过雁。
君看，梅行也解寄相思。
无限江山行未了。
父老，不须和泪看旌旗。
后会丁宁何日是？须记，春风十日放灯时。
游西湖五首
滕岑（宋代）

雪寒映湖湖水明，西子淡妆仍浅颦。
不会吴儿底心性，冒寒湖上去寻春。
山游
蒋兹（清代）

山不厌人游，游山人不倦。一峰高一峰，峰峰露真面。

片片白云飞，声声黄叶战。秀骨瘦撑空，清癯奇独擅。

我今登绝顶，如列神仙眷。天地此空阔，足广我所见。

落霞失翠微，明月头上见。不从尘外赏，何知静中变。

风雨秋山多，霜露秋山遍。游尽赋归来，收入丹青卷。
北京水后往棣州试进士
晁补之（宋代）

晡时北京城，行李上客槎。
二更无人声，骑马黄河沙。
误缘柳滩中，寻炬知田家。
道有转徙人，襁负依丘麻。
鸡鸣不安枕，彷佛墟里斜。
秋瓜抱子母，荞麦亦已华。
赖兹野物登，尔辈生有涯。
夜宿冠氏驿，旅衾魂梦嘉。
明发萦长版，晚开堂邑衙。
秋阳此方炽，流汗沾巾纱。
处阴甘吾愿，聊逸岂在多。
有风东北来，惨惨飞雨加。
顷时异晦明，稍瞩天表霞。
仆夫为我言，涂梗绝行车。
且还解吾褚，中林侣群鸦。
诗书维永夕，蚤作从复赊。
岂不有王事，奈此仆夫何。
还府推杨学士无为编
强至（宋代）

蜀山秀色参天起，子云文章摩玉垒。
关右衣冠从古名，伯起光玉擅杨氏。
后来气象几寂寥，今日西州闻学士。
吁雄述作拟圣人，蹭蹬三朝官不徙。
震虽有时无雄文，而又晚龄才得仕。
岂知学士丁妙年，一日青云趋万里。
高才大笔驱古今，奄有震雄兼二美。
布衣平昔抱经纶，浩荡著书穷日晷。
幽居独占无为山，因以名编仍号子。
凿开元气争化工，剔出微情泣山鬼。
先儒浮妄遭芟锄，直与六经相表里。
青衫冗掾错致身，四十摩肩杂胥史。
日趋官府旧学荒，已分清流将绝齿。
前时辄辱授此编，如以咸韶震聋耳。
夜侵灯烛昼废餐，若涉江河徐见涘。
乃知无为非不为，道化自行而已矣。
立朝本此足有施，尧舜吾君那出是。
天球岂合藏穷家，再拜持编复斋几。
同散叟游龙井蒿老先至
陈曾寿（清代）

灵湫昔龙幸，杰搆周岩阿。兵荒道场歇，寂寞稀游过。

前秋我适道，异境惊难摩。平林绚高岭，浓醉霜容酡。

升堂试泉茗，提汲烦头陀。碧潭泻澄流，泠然奏环珂。

石𥕕出众木，干日仍纤柯。山寒敌坚瘦，诗骨增嵯峨。

隔晨奉母舆，侍坐忘日蹉。同时闻妙香，清迥如风荷。

不知何因缘，散花證罗婆。灵奇话散叟，踊跃穷烟萝。

先登蒿庵翁，倦几梦羲娲。众游与独往，所得竟孰多。

嵌壁仰天题，剔藓劳摩挲。篇终念舜忧，主惕知时和。

梁摧泣龙象，地胜空云波。僧岂无辩才，发秘谁东坡。
楚歌十首（江陵时作）
元稹（唐代）

楚人千万户，生死系时君。当璧便为嗣，贤愚安可分。

干戈长浩浩，篡乱亦纷纷。纵有明在下，区区何足云。

陶虞事已远，尼父独将明。潜穴龙无位，幽林兰自生。

楚王谋授邑，此意复中倾。未别子西语，纵来何所成。

平王渐昏惑，无极转承恩。子建犹相贰，伍奢安得存。

生居宫雉閟，死葬寝园尊。岂料奔吴士，鞭尸郢市门。

惧盈因邓曼，罢猎为樊姬。盛德留金石，清风鉴薄帷。

襄王忽妖梦，宋玉复淫辞。万事捐宫馆，空山云雨期。

宜僚南市住，未省食人恩。临难忽相感，解纷宁用言。

何如晋夷甫，坐占紫微垣。看著五胡乱，清谈空自尊。

谁恃王深宠，谁为楚上卿。包胥心独许，连夜哭秦兵。

千乘徒虚尔，一夫安可轻。殷勤聘名士，莫但倚方城。

梁业雄图尽，遗孙世运消。宣明徒有号，江汉不相朝。

碑碣高临路，松枝半作樵。唯馀开圣寺，犹学武皇妖。

江陵南北道，长有远人来。死别登舟去，生心上马回。

荣枯诚异日，今古尽同灰。巫峡朝云起，荆王安在哉。

三峡连天水，奔波万里来。风涛各自急，前后苦相推。

倒入黄牛漩，惊冲滟滪堆。古今流不尽，流去不曾回。

八荒同日月，万古共山川。生死既由命，兴衰还付天。

栖栖王粲赋，愤愤屈平篇。各自埋幽恨，江流终宛然。
送赵德庄右司赴江东漕八首
曾协（宋代）

行迈未为远，两州东西都。
中天敞华阙，鱼钥黄金铺。
山川俨形势，貔貅凛戈殳。
正须埋轮手，先声震江吴。
题四画
牟巘五（宋代）

金飚争放木夫容，蘸影清波分外红。
玉立前庭一公子，丰禁不与欲人同。
送国子徐博士之沣州
徐铉（宋代）

多才适世用，学者不遑处。
新词八咏楼，更泛涔阳浦。
行当应列宿，且复施甘雨。
高斋闲坐时，清谈孰为伍。
兰陵王·凤箫咽
高观国（宋代）

凤箫咽。花底寒轻夜月。兰堂静，香雾翠深，曾与瑶姬恨轻别。罗巾泪暗叠。情人歌声怨切。殷勤意，欲去又留，柳色和愁为重折。十年迥凄绝。念髻怯瑶簪，衣褪香雪。双鳞不渡烟江阔。自春来人见，水边花外，羞倚东风翠袖怯。正愁恨时节。南陌。阻金勒。甚望断青禽，难倩红叶。春愁欲解丁香结。整新欢罗带，旧香宫箧。凄凉风景，待见了，尽向说。
虑智子衡州亲迎
项安世（宋代）

初闻永嘉叟，招唤作师生。
又见金华伯，扳聊作兄弟。
双峰真有子，二老总关情。
所愿勤诗礼，无令负甲庚。
定远道中晓行
杨锐（清代）

岩高石齿排云树，束火起寻江上路。岭头煜煜见明星，襟上涓涓泻凉露。

露冷空山栖鸟惊，幽兰被径香风迎。道旁秃树似人立，林间飞瀑疑松声。

石磴高巉碧峰顶，云气入窗行簥冷。木鱼晓动僧呗开，叫起西溪老翁醒。
答任翼圣计偕留别
陈祖范（清代）

往还多面朋，孰是心所同。乡荐忝伯仲，时论推云龙。

一友教四方，一匿影蒿蓬。相见苦不易，终岁欣相从。

得窥所学富，饱闻议论雄。冥搜力沉著，集益心虚冲。

乌能石攻玉，愧用莛撞钟。圣籍久黯黕，迟子发群蒙。

斯行匪干禄，要展经术功。析理戒穿凿，守道无穷通。

钓鳌不钓鱼，君家有任公。
别陈景明二首
黄公度（宋代）

冕旒目送出延英，鼓吹江喧引去程。
三夏日迟心自急，百年恩重命还轻。
贾胡久矣传诗句，蛮长依然识姓名。
丹鼎刀圭应有在，愿随鸡犬上蓬瀛。
偈颂一百零一首
释慧性（宋代）

未举先知执与伦，掀腾海岳动乾坤。
嶮崖句裹翻身转，盘走珠兮珠走盘。
夜宿育王庄北窗
张侃（宋代）

破壁排矮窗，新篁出粉墙。开尊侵绿色，得雨借初凉。

名保千年在，身安万念忘。诗情亦漫兴，何暇细商量。
予题郁孤泉管五湖翁姚濂为之和翁官满归里因
文天祥（宋代）

巢龟君往好，涌翠我来迟。
夜雨呼三韭，春风试一旗。
飞花行客梦，芳草故人思。
何日五湖上，同看浴海曦。
再次韵和吉老
黄庭坚（宋代）

今日仆姑晴自语，愁阴前日雪铺床。
三冬一雨禾头湿，百斛几痕牛领疮。
民欲与翁归作腊，公方无事可开场。
相勤冻坐真成恶，愧我偷闲饱太仓。
七言散句
张光纪（明代）

秋风断续云中犬，夜色萧疏月下山。近酒疏峰沉晚翠，穿帘细雨点秋衣。

榆关木尽开燕赵，雁塞天空近斗牛。
四园竹
方千里（宋代）

花骢纵策，制泪掩斜扉。玉炉细袅，鸳被半闲，萧瑟罗帏。银漏声，那更杂、疏疏雨里，此时怀抱谁知。

恨凄其。西窗自剪寒花，沈吟暗数归期。最爱深情密意，无限当年，往复诗辞。千万纸。甚近日、人来字渐稀。
闻张伯真割奉粟二十斛见遗而书未至戏题小篇
周紫芝（宋代）

老去空嗤守钱虏，我亦无钱买田亩。未容残月喘吴牛，空对杏花耕宿雨。

昨宵夜诵偶连明，今日晨炊忽停午。长腰闻有尺素书，腹饱先悬待椎鼓。

浣花老人殊可怜，忍饥更索饥肠语。故人禄米肯长供，司业酒钱时亦与。

平生无句可惊人，未审何由坐斯苦。几时去作多田君，满田䆉稏多黄云。

长年饱饭作谷伯，且免劳人勤指囷。
答袁陟节推游禅智寺
韩琦（宋代）

春去惜馀景，偶来郊外观。芜城千古恨，一顾殊悲酸。

荒祠枕大道，尚记吴城邗。远近绿阴合，水衬红荚残。

陇麦齐若剪，随风卷波澜。罢农喜有望，守臣心粗宽。

萧疏禅智寺，坏址不甚完。丛花乱芍药，篱竹摧琅玕。

空有亭亭柏，成行如笔端。供帐具朝膳，僚寀成清欢。

小杜诗板暗，乐石曾未刊。乘兴诣茶圃，百步登平峦。

摘焙试烹啜，甘挹零露漙。午过倦微暑，堤路腾归鞍。

天子忧岁旱，引咎古所难。列郡承新诏，朝夕弗敢安。

况此行春意，固不在游盘。朝廷责吏治，莫若久其官。

政和气亦应，灾沴无由干。愿循三载旧，庶几酬素餐。
桐花凤 积馀夫子为作九九消寒图，双沟九字，字皆九画，以记阴晴风雪，因谱此阕
刘世珍（清代）

岁晚韶华成寂寞。暗转星杓，一线添琼阁。盼到阳春来有脚。

绣帘犹怯春寒薄。九九图中将字著。百五光阴，容易闲抛却。

比似梅花描绰约。看来日日增红萼。
沁园春 送按察司合道公赴浙东任
白朴（元代）

玉节星轺，十道监司，治称最优。甚惠风才到，豚鱼亦信，清霜未降，狐兔先愁。镇静洪都，澄清白下，又过东南第一州。云烟底，看千岩竟秀，万壑争流。离筵无计相留。谩慷慨中年白发稠。记琼花照眼，忙催诗笔，松灯促座，笑递觥筹。放浪形骸，欣于所遇，负我兰亭共一游。心期在，想山阴兴尽，和月回舟。
寄题朱元晦武夷精舍十二观善斋
杨万里（宋代）

观棋不作秋，观刘不作石。
要知丽泽功，秪个是消息。
闻仲辅弟自陈便亲得南康军逍遥观
李纲（宋代）

宦游方壮已抽身，始验从来懒是真。未看昂霄摩远翮，且将戏綵慰偏亲。

我当放逐离群日，尔作逍遥自在人。恩贷何时听从便，庐山同作远公宾。
送钟评事应宏词下第东归
钱起（唐代）

芳岁归人嗟转蓬，含情回首灞陵东。
蛾眉不入秦台镜，鹢羽还惊宋国风。
世事悠扬春梦里，年光寂寞旅愁中。
劝君稍尽离筵酒，千里佳期难再同。
玉连环影 送春寄外
陶淑（清代）

春去寂寂人何处。试立回阑，好对荼醾语。篆霏霏。

昼迟迟。愁听子规声里、雨如丝。
题妙寂僧无碍明碧轩
陈宓（宋代）

何处便宜养性情，禅床更着玉纵横。
应是高人幽隐地，开轩远月迥双明。
昌甫自衢送客入城得其诗次韵呈之 其一
韩淲（宋代）

霜风散焦暵，雾日照寒凉。影迹连山白，声华落木黄。

俗情难以澹，幽事不关忙。我觉年逾迈，君吟诗益昌。
承诏堂
冯尧民（宋代）

名因南山出，迹为南山止。少室价自高，大劳招不起。

君恩动林壑，古道变闾里。堂下松桂栽，清阴从此始。
长安春望
武元衡（唐代）

宿雨净烟霞，春风绽百花。绿杨中禁路，朱戟五侯家。

草色金堤晚，莺声御柳斜。无媒犹未达，应共惜年华。
岚似屏风
徐夤（唐代）

岚似屏风草似茵，草边时脍锦花鳞。山中宰相陶弘景，

谷口耕夫郑子真。宦达到头思野逸，才多未必笑清贫。

君看东洛平泉宅，只有年年百卉春。
题桃源
佚名（宋代）

舍舟入洞夕阳斜，得见方村八九家。
林锁山环藏屋宇，鸡鸣犬吠隐烟霞。
宁知门有今朝客，可使灯开昨夜花。
共喜相邀询动止，呼童汲水煮山茶。
挽崔丞相三首
刘克庄（宋代）

昔侍琼花宴，回头二纪馀。
嵇康作书懒，魏勃扫门疏。
尚意开黄阁，安知尾素车。
萧然旋马第，人指相君居。
毛君惠温柑荔支二绝
苏辙（宋代）

楚山黄橘弹丸小，未识洞庭三寸柑。
不有风流吴越客，谁令千里送江南。
荔子生红无奈远，陈家晒白到犹难。
虽无驿骑红尘起，尚得佳人一笑欢。
南歌子（四之二）
邓肃（宋代）

皓月明腮雪，冷风乱鬓云。高楼帘幕夜生春。半醉依人秋水、欲斜倾。

晓雨双溪涨，归舟一叶轻。杳无青翼寄殷勤。目断烟波渔火、又黄昏。
和酬周寺丞
林逋（宋代）

门横野水席凝尘，束緼谁能问乞邻。
除是千庐贵游客，中林时复访幽人。
保安卫道中
李应廌（清代）

居庸西下尽烟峦，夏木翻风料峭寒。沙碛马嘶边草短，山椒云峭驿楼单。

天连雁塞高横岫，水落洋河浅见滩。自笑书生乘传出，白头羞戴进贤冠。
题杨道人庵庵基旧县邑有废井存
王洋（宋代）

空室寄空山，柴门不用关。
虚心观梦幻，尘世独清闲。
旧井前村古，新泉一勺悭。
萧条赍粥外，身世有无间。
偈十二首 其七
释文准（宋代）

鸡鸣丑，三四五六七八九。象骨峰头木马嘶，新丰洞口石牛吼。

山之前，水之后，吴道僧繇画不就。断头船子下南康，彷佛天明到湖口。
泛舟城南二首 其二
刘攽（宋代）

风逆湍声急，云酣雨气豪。川蜺垂饮近，江鹤去飞高。

洗藕还馀味，操舟未觉劳。蒹葭弥极望，秋意晚骚骚。
十六日舟中送何同叔
虞俦（宋代）

乍抛玉节去朝天，分袂江头却黯然。只恐垂虹亭上月，今宵不忍十分圆。
无客
晁说之（宋代）

嗟予少好客，今老客弃予。
忽忽飘流来，不知岁又除。
良愧彼黄鹄，千里无修涂。
江东贼强臣，淮南盗名都。
钟阜被朔雪，暂与我何娱，
明当云梦去，已发又如何。
采莲词
储光羲（唐代）

浅渚荇花繁，深潭菱叶疏。
独往方自得，耻邀淇上姝。
广江无术方，大泽绝方隅。
浪中海童语，流下鲛人居。
春雁时隐舟，新萍复满湖。
采采乘日暮，不思贤与愚。
杂曲歌辞。入破第四
佚名（唐代）

日晚笳声咽戍楼，陇云漫漫水东流。

行人万里向西去，满目关山空恨愁。
后土庙琼花诗
王禹偁（宋代）

春冰薄薄压枝柯，分与清香是月娥。
忽似暑天深涧底，老松擎雪白娑婆。
九日三首
苏辙（宋代）

黄菊与秋竞，白须随日添。
时人知不憙，野老未相嫌。
但酌清樽尽，犹存薄俸沾。
日西闻客至，更问酒家帘。
容之在藁城闻欲从帅辟用前韵戏之
赵鼎臣（宋代）

使者争飞荐鹗书，论才何止朔方无。从军更欲投毛颖，仗剑还思跨的卢。

塞北吏民方眷恋，晋阳耆旧已欢呼。可怜公绰堪廊庙，漫作区区薛大夫。
明堂观礼杂咏十三首·肆赦
王同祖（宋代）

九重夙夜畏天威，何事晴明一夕非。
不放明堂大朝贺，尽抛坊乐独行归。
寄裴守
徐积（宋代）

高丽亭下张帆日，引首将心送画船。本恨无因到夔国，谁知有梦向澶渊。

情逾旧物非徒尔，义等高山合使然。料得政成公事少，冬温常在北堂前。
北固怀古
李德裕（唐代）

自有此山川，于今几太守。近世二千石，毕公宣化厚。

丞相量纳川，平阳气冲斗。三贤若时雨，所至跻仁寿。
怀朱晦庵先生
汪莘（宋代）

道在羲皇孰断金，至人出处合天心。
青山白云有生路，流水落花无足音。
世外太古日色静，洞中一片春风深。
自怜晚辈服膺久，亦许杖屦来相寻。
和梅公仪新繁县顯曜院
王益（宋代）

梵宇萧条白日长，苦空谭尘接藤床。
云章酷爱休诗丽，莲柄慵思远社香。
石发雨梳鸡苑寂，风梭春织鹫山凉。
劫灰心火销平尽，又听钟声下讲堂。
论虾脊龟形
贾似道（宋代）

龟形虾脊不宜红，腿脚俱长力不庸。
色黑体肥毛白项，金丝金线绝伦虫。
春夜温故六言二十首 其五
刘克庄（宋代）

燕山张皇薄伐，艮岳文饰太平。黼贺尅复受赏，瓘忧分裂有萌。
武夷即事
林天瑞（宋代）

长卿非慢世，陶令已辞官。解组投莲社，逢人戴鹖冠。

青天不可问，白发若为看。偶遇壶丘子，皈心授大丹。
赋得竹如意送详师赴讲（青字）
皎然（唐代）

缥竹湘南美，吾师尚毁形。仍留负霜节，不变在林青。

每入杨枝手，因谈贝叶经。谁期沃州讲，持此别东亭。
送明卿谪江西
李攀龙（明代）

海上风尘未罢兵，如何严助厌承明。故人惨淡浮云色，逐客萧条白雪晴。

落日挂帆彭蠡泽，清秋伏枕豫章城。诗篇已侧当时目，不必兼传抗疏名。
次秀野咏雪韵三首 其一
朱熹（宋代）

闭门高卧客来稀，起看天花满院飞。地迥杉篁增胜概，庭虚鸟雀噪空饥。

酒肠冻涩成新恨，病骨侵凌减旧肥。赖有袁生清兴在，忍寒应未泣牛衣。
宣和壬寅仲冬二十六日留别临川陈泰颖
郑刚中（宋代）

江南浙东千里遥，雁聚沙汀无定迹。
偶然握手如平一，祗恐前身已相识。
不然安得一羁旅，披露烦君出金石。
我今漂泊又西去，草草分襟实堪惜。
孤舟漾水如轻叶，何处烟村倚滩碛。
明朝横枕清浪头，梦破霜风正相忆。
此君室
方蒙仲（宋代）

滔滔天地间，非我安知我。
大儿王子猷，小儿文与可。
梅花五首
刘克庄（宋代）

夜来几阵隔窗风，便恐明朝已扫空。
点在青苔真可惜，不如吹入酒杯中。
梓树滩
徐荣（清代）

榆溪缭而深，樟滩直而豁。地偏乱石据，门险众流夺。

未到声先闻，滔滔殷天末。高云惊忽濆，老叶危已脱。

青山如痴聋，终古遭恫喝。滩旁有寒鹭，久立不嫌聒。

急流安得鱼，愚哉此生活。
庐山雪
王世懋（明代）

朝日照积雪，庐山如白云。
始知灵境杳，不与众山群。
树色空中断，泉声天半闻。
千崖冰玉里，何处着匡君。
赠淳于公归养
柴成务（宋代）

九霄析命降丝纶，荣列青宫听侍亲。
著□显通天上籍，循陔重看每边春。
入为鸳鹭行中客，归作烟霞象外人。
一自二疏东去事，唯公千载断芳尘。
寄何稼隐
方一夔（宋代）

忆昔相逢霜露寒，再三与我返乡关。溪行散乱飞蓬鬓，旅泊凄凉落日颜。

活计独传鸿宝苑，清游重上鹿门山。崇朝触石需滂沛，笑我閒云苦未閒。
诸侄约至黄檗因思前岁刘朔斋同宿约后村不至慨然有感
林希逸（宋代）

黄檗山前古梵宫，早年屡宿此山中。猿啼十二峰前月，鹏送三千里外风。

日者共游因朔老，期而不至有樗翁。骑鲸人去相如病，更欲跻攀谁与同。
偈颂七十八首
释正觉（宋代）

一点环中照极微，智无功处却存知。
缘思净尽无余事，半夜星河斗柄垂。
宜章元日
吕本中（宋代）

东风初解冻，桃李已经春。避地逢鸡日，伤时感雁臣。

湖南驰贼骑，江外践胡尘。憔悴成无用，虚烦泪湿巾。
海中观日出歌，由汕头抵香港作
丘逢甲（清代）

双轮碾海飞苍烟，天鸡唤客夜不眠。三更独起看日出，霞光万丈红当天。

海风吹天力何劲！黄人捧日中天正。直持原始造化垆，铸出全球大金镜。

罗浮看日夸绝奇，裹粮夜半一遇之。自从海道轮四达，属见沐浴光咸池。

迂儒见不出海表，苦信地大日轮小。安知力摄万星球，更著中间地球绕。

河山两戒南越门，群峰到海如云屯。地邻赤道热力大，日所照处知亲尊。

卓午停轮裙带路，金碧楼台老蛟守。世逢运会将大同，天教此起文明度。

我是渡海寻诗人，行吟欲遍南天春。完全主权不曾失，诗世界里先维新。

五色日华笔端起，墨沈淋漓四海水。太平山上歌太平，遥祝万年圣天子。
谢程帅袁制使 其八
陈造（宋代）

丰约自定分，丝粟戒妄求。斯文寓理窟，多取谁汝尤。

人间张长公，肮脏谢公侯。穷涂有乐地，投老容夷犹。
游南华寺
袁昌祚（明代）

溪山佳宝林，初冬煦晴旭。僧房夭蟜入，佛殿棱层属。

言携方逸夭，览胜纾清瞩。遥望芙蓉峰，美人隔江曲。

忽闻伯仲至，紫嶂嘶骅騄。神情洵超旷，文采何纷缛。

惠我荼栗芳，举杯引醽醁。翘然命巾舄，蹑磴云霞触。

听泉豁幽抱，付法思玄躅。本来自空寂，妙有原具足。

障言日以竞，真谛谁能续。与君且留连，晚就诸天宿。
新秋以窗里人将老门前树欲秋为韵作小诗
陆游（宋代）

残暑无多日，幽居近小江。
酒醒中夜起，松月入山窗。
宁宗郊前朝献景灵宫二十四首
真宗（宋代）

帝居瑶图，璇题玉京。
日月经振，列宿上荧。
桂簋飶芬，瑚哭华晶。
{上夕下寅}承军祀，用武昭明。
偶作二首
白玉蟾（宋代）

露滴中宵月，松摇古谷风。
三身红萏菡，四智碧芙蓉。
题罗浮合掌岩高数百丈
梁珍（明代）

嶙峋怪石耸仙山，礼尽诸天肯信顽。欲證三生归佛国，漫参二体破尘寰。

池边洗衲苔侵袖，壁上蒸霞暮掩关。翘首巨灵堪仰止，寻常丘壑自应删。
送赵子真尉进贤
李龏（金朝）

王孙为一尉，古邑近西山。梅福仙名在，此官非等閒。

水程蟂孽后，野店鼠逃间。未必须三考，应持鹗表还。
过野塘用杜老韵
丘葵（宋代）

蛙浮成出字，雨点作圆纹。
荷叶多於草，炊烟远似云。
水清鱼可数，村近鸭成群。
何日营茅屋，来兹避世纷。
送清监寺往平阳化缘清乃王詹事女
许及之（宋代）

詹事家中灵照女，月圆会下祖师禅。一条见地如丝直，百架脩廊尚结缘。

飞锡先从坳里去，掷杯聊当渡头船。更于何处求真佛，说似檀那领现前。
二郎神（再和）
吴潜（宋代）

近时厌雨，喜午日、放开天日。不用辟兵符，从今去也，管定千祥万吉。已报甘泉新捷到，况更是、年丰堪必。任景物换来，蛙鸣蝉噪，耳边口煎唧。

洋溢。尽教愿乞，兵厨闲秩。看恰好园池，随宜亭榭，人道瀛洲压一。且恁浮沈，奈何衰悴，惟怕牧之名毕。安得去，占却三神绝顶，瑞芝同拾。
过钱塘江迎潮
杨时（宋代）

银潢翻空际天白，鲲怒鹏骞海波击。
涌云噫气声怒号，万马驰车随霹雳。
低昂上下如桔槔，顷刻性命轻鸿毛。
赍囊负笈有夷路，一日何事常千艘。
因思羊肠盘九坂，攀援蜀道愁狖猱。
人生独处有万险，岂必此地多风涛。
愿言夷险不须问，莫负对酒持霜螯。
寄吕英父 其二
刘过（宋代）

秋到家山冷不知，但惊风露入新诗。低头欲拜无东野，满耳惟新说项斯。

骨格昂藏云鹤瘦，吟哦凄断雪猿悲。文章已得真消息，三十科名未是迟。
连日至瞿唐谒白帝祠登越公三峡堂徘徊览古共成十二绝 其十一 八阵图
王十朋（宋代）

一家天下裂三都，忠愤填胸出阵图。千载相知惟白水，此心元不为吞吴。
送实师弟
释重顯（宋代）

天伦曾重意难分，争奈孤踪若断云。
去去休同亮禅者，西山一入杳无闻。
秋山 其一
顾炎武（明代）

秋山复秋山，秋雨连山殷。昨日战江口，今日战山边。

巳闻右甄战，复见左拒残。旌旗埋地中，梯冲舞城端。

一朝长平败，伏尸遍冈峦。胡装三百舸，舸舸好红颜。

吴口拥橐驼，鸣笳入燕关。昔时鄢郢人，犹在城南间。
题金山寺石堂
李群玉（唐代）

白波四面照楼台，日夜潮声绕寺回。

千叶红莲高会处，几曾龙女献珠来。
诫子弟词 其四
陆九韶（宋代）

凡闻声，须有省。照自心，察前境。若方驰骛速回光，悟得昨非由一顷。

昔人五观一时领。
毛彦谟容膝轩
吕本中（宋代）

黄金为楼玉为梯，画旗素锦生光辉。不如一庵醉而归，倒卧侧立无东西。

君才于用无不宜，会稽竹箭梁山犀。贾而不售君不疑，亦不自以为珍奇。

渊明妙处君得之，万古一首归来辞。一庵容膝君所知，不用芥子藏须弥。

望风怀想三归依，眼前有睫见者谁。世人纷纷不自治，何异羊质蒙皋比。

见豺而战忘其皮，墙头燕雀莫漫肥。汝不仰看鸿鹄飞，伯夷去采西山薇。

想渠瘦亦不胜衣，不羡汝曹腰十围。
便坐廷中稆生嘉禾两本因成二十八字呈同僚诸君
刘敞（宋代）

报政三年愧鲁公，将何归奏未央宫。便廷嘉谷知天意，因得从容贺岁丰。
【双调】殿前欢_秋日湖上倚
张可久（元代）

秋日湖上
倚吟篷，障西风十里锦芙蓉。照沧浪似入桃源桐，欠个渔翁。冰泉泻翠筒，玉液浮银瓮，罗袖擎金凤。团香弄粉，泛绿依红。
次酸斋韵二首
钓鱼台，十年不上野鸥猜。白云来往青山在，对酒开怀。欠伊周济世才，犯刘阮贪杯戒，还李杜吟诗债。酸斋笑我，我笑酸斋。
唤归来，西湖山上野猿哀。二十年多少风流怪，花落花开。望云霄拜将台，袖星斗安邦策，破烟月迷魂寨。酸斋笑我，我笑酸斋。
离思二首
夜啼乌，柳枝和月翠扶疏。绣鞋香染莓苔露，搔首蜘厨。灯残瘦影孤，花落流年度，春去佳期误。离鸾有恨，过雁无书。
月笼沙，十年心事付琵琶。相思懒看帏屏画，人在天涯。春残豆蔻花，情寄鸳鸯帕，香冷荼蘼架。旧游台谢，晓梦窗纱。
西湖晚晴
总宜船，绿情红意雨余天。盈盈皓月明如练，棹举冰田。神仙太乙莲，图画崔徽面，才思班姬扇。新诗象管，古调冰弦。
客中二首
望长安，前程渺渺鬓斑斑。南来北往随征雁，行路艰难。青泥小剑关，红叶湓江岸，白草连云栈。功名半纸，风雪千山。
锦缠头，粉筝低按舞〔凉州）。佳人一去春残后，香冷云兜。晴山翠黛愁，绿水罗裙皱，细柳宫腰瘦。梨花暮雨，燕子空楼。
次韵双头牡丹
方岳（宋代）

春入多情草木妖，霓裳相倚奏咸韶。
玉栏一样红如洗，不比觚棱锁二乔。
夏日读书
甘运源（清代）

城柝送繁响，疏镫耿残炷。夜凉时雨清，流萤坐深树。

时闻嘒嘒蝉，乍咽娟娟露。帘虚方影垂，月色忽已素。

天机既高张，澄怀本同趣。手把一卷书，清吟奏《韶頀》。
诉衷情·寒食
仲殊（宋代）

涌金门外小瀛洲。寒食更风流。红船满湖歌吹，花外有高楼。晴日暖，淡烟浮。恣嬉游。三千粉黛，十二阑干，一片云头。
路西田舍示虞孙小诗二十四首 其十
李之仪（宋代）

鹅儿成队草成茵，来往驯鸦喜趁人。却恐城中无此况，莫辞辛苦且逡巡。
玉川长须赤脚图
郑思肖（宋代）

惯立煎茶屋角头，低眸频候雪花浮。一奴一婢亦作怪，不为先生破屋愁。
诸葛菜
李石（宋代）

郡圃耡荒雪，家山斸浅沙。
只今诸葛菜，何似邵平瓜。
小摘情何厚，长斋气自华。
官烹与私炙，随处即生涯。
偶成
李流谦（宋代）

畏日得凉才涉惬，因秋感岁却成悲。
君看八万四千劫，只在炉熏起灭时。
寄湖口茶局臧尚干
董嗣杲（宋代）

酡颜探得洞玄真，老气摩霄岸角巾。
案上押批呼局吏，津头酿酒谢江神。
天寒茶课收征倍，雪霁梅吟寄驿频。
何日此来联榻语，庐山几案却无尘。
会故人程民同
王翰（唐代）

忆昔交游多感慨，别来世事几浮沈。王弘不识渊明趣，鲍叔能知管仲心。

江海有怀悲故国，风尘无处问归音。相看日暮东流水，白发羞为梁父吟。
宫词 其二十三
赵佶（宋代）

集英亲殿策才豪，盈庑纷纷尽雪袍。礼乐问题人罕记，就纡黼座继兰膏。
致政运使直阁 其二
孙觌（宋代）

萧散乌藤杖，风流白接离。分茵前席满，载酒后车随。

食鼎罗千指，歌钟拥十眉。凄凉今夜月，空照习家池。